จีบ4แบงก์ซื้อธนชาต
สโกเทียจีบ 4 แบงก์ต่างชาติซื้อหุ้นธนชาต มูลค่า 6 หมื่นล้าน ธนาคารจีนจ่อได้สิทธิ
24 ก.พ. 2559

สโกเทียจีบ 4 แบงก์ต่างชาติซื้อหุ้นธนชาต มูลค่า 6 หมื่นล้าน ธนาคารจีนจ่อได้สิทธิ
รอยเตอร์สรายงานอ้างแหล่งข่าวที่เกี่ยวข้องว่า ธนาคารโนวาสโกเทีย จากแคนาดา กำลังเจรจากับธนาคารต่างชาติ 4 ราย เพื่อขายหุ้นธนาคารธนชาต ที่ถืออยู่ในสัดส่วน 49% วงเงิน 1,700 ล้านเหรียญสหรัฐ (ราว 6 หมื่นล้านบาท คำนวณจากอัตราแลกเปลี่ยนที่ 35.7 บาท/เหรียญสหรัฐ) ตามแผนลดการลงทุนด้านธนาคารรายย่อยในเอเชีย
สำหรับธนาคารทั้ง 4 ราย ประกอบด้วย ธนาคารแบงก์ ออฟ ไชน่า (ในฮ่องกง) ธนาคารเมย์แบงก์ จากมาเลเซีย ธนาคารมิซูโฮ และธนาคารซูมิโตโม มิตซุย จากญี่ปุ่น โดยทางสโกเทียได้แต่งตั้งให้ธนาคารมอร์แกน สแตนลีย์ เป็นที่ปรึกษา คาดว่าจะสามารถเริ่มต้นการซื้อขายรอบแรกได้ในช่วงไตรมาส 2 ปี 2559 ขณะที่มีรายงานด้วยว่า มอร์แกน สแตนลีย์ ยังได้ทาบทามธนาคารฟูบอน จากไต้หวัน เข้าเจรจาซื้อหุ้นในส่วนนี้ด้วย
แหล่งข่าวรายหนึ่งเปิดเผยว่า การ ซื้อขายครั้งนี้มีความเป็นไปได้พอสมควร และหากสโกเทียจะขายในราคาใกล้เคียงกับธุรกรรมครั้งก่อน หรือราว 2 เท่าของมูลค่าทางบัญชี ก็จะมีเพียงแบงก์ ออฟ ไชน่า ที่มีศักยภาพพอที่จะซื้อหุ้นจำนวนดังกล่าวได้
อย่างไรก็ตาม มาร์เซโล โกเมซ วิอุคสเติน โฆษกของสโกเทีย กล่าวเพียงว่า ยังไม่มีข้อสรุปที่ชัดเจนในการเจรจาครั้งนี้ ขณะที่ทางธนาคารธนชาต บริษัท มอร์แกน สแตนลีย์ และธนาคารต่างๆ ที่มีชื่ออยู่ในกลุ่มผู้มีโอกาสซื้อ ยังปฏิเสธที่จะให้ความเห็นในเรื่องนี้
ทั้งนี้ หากดีลดังกล่าวประสบความสำเร็จ ก็จะเป็นธุรกรรมในกลุ่มธนาคาร ที่ใหญ่ที่สุดของไทย นับตั้งแต่ที่กลุ่ม มิตซูบิชิ ยูเอฟเจ ไฟแนนเชียล กรุ๊ป จากญี่ปุ่น เข้าซื้อธนาคารกรุงศรีอยุธยาเมื่อ 3 ปีก่อน ในวงเงิน 5,600 ล้านเหรียญสหรัฐ (เกือบ 2 แสนล้านบาท)
ปัจจุบันธนาคารธนชาตมีสินทรัพย์ประมาณ 1 ล้านล้านบาท เป็นอันดับที่ 6 ของกลุ่มธนาคารพาณิชย์ไทย มีสาขาทั่วประเทศ 600 สาขา